כריסטופר פלאמר

ביוגרפיה

פלאמר נולד בטורונטו, אונטריו, קנדה, בנם של איזבלה מרי וג'ון אורם פלאמר.
פלאמר הוא נינו של ראש ממשלת קנדה השלישי ג'ון אבוט.
הוריו התגרשו זמן קצר לאחר שנולד ופלאמר גדל כילד יחיד בכפר סנוויל שבקוויבק.
במטרה להפוך לפסנתרן מקצועי לקח פלאמר מספר שיעורים, אך בעקבות חיבה לתחום התיאטרון עזב את הקריירה המוזקלית לטובת לימודי משחק בבית ספרו.
כדי לרכוש ניסיון ולפתח את יכולות המשחק שלו נסע פלאמר ללמוד במוסד תיאטרון מקומי באוטווה.

בתחום התיאטרון

את הצלחתו הראשונה בברודוויי נחל פלאמר ב-1973 במחזה "Cyrano" של אנתוני ברג'ס בו גילם את דמותו של הסופר סיראנו דה ברז'ראק.
הופעה זו זיכתה את פלאמר בפרס הטוני וב"פרס דרמה דסק".
את פרס הטוני השני שלו בקריירה קיבל פלאמר ב-1997 על הופעתו בהפקה הקנדית "בארימור".
מלבד שתי זכיות בפרס הטוני, פלאמר היה מועמד חמש פעמים נוספות לפרס על הופעותיו במחזות "J.B." של ארצ'יבלד מקליש, "שטח הפקר" של הרולד פינטר, "משפט הקופים" ובמחזות השייקספירים "אותלו" ו"המלך ליר" של ג'ונתן מילר.

קריירה קולנועית

קריירת המשחק העשירה של פלאמר החלה בשנת 1958 כשלוהק לתפקיד משני בסרטו של סידני לומט "משוגע לבמה". תפקידו המשמעותי הראשון הגיע שנה לאחר מכן בסרטו של ניקולאס ריי "רוח נושבת באברגליידס", על פי תסריט מאת באד שולברג.
פלאמר התפרסם לראשונה בתחומי הוליווד ב-1964 בדרמה ההיסטורית "נפילתה של האימפריה הרומית" בדמותו של קיסר רומא קומודוס.
הופעה זו הביאה לתפקיד הפריצה שלו בשנה שלאחר מכן, בדרמה המוזיקלית הקלאסית של רוברט וייז, "צלילי המוסיקה". פלאמר הופיע בתפקיד הראשי, קפטן פון-טראפ, אב אלמן ל-7 ילדים, המתאהב בצעירה בשם מריה המיועדת להיות נזירה, ומבטל את אירוסיו לברונית שרדר כדי להינשא לה. עם עליית הנאצים לשלטון וביסוס מעמדם, התרבו הלחצים על קפטן טראפ להצטרף לשורותיהם, לפיכך החליט לברוח עם משפחתו לשווייץ.
שתי הופעות בולטות נוספות של פלאמר באותו עשור היו בדרמה "דייזי" (Inside Daisy Clover) העוסקת בתעשיית הסרטים של הוליווד ובסרט המלחמה של גאי המילטון "הקרב על בריטניה", בו הופיע בתור טייס קרב קנדי.
בשנות ה-70 התפרסם פלאמר בזכות הופעותיו כארתור ולסלי, הדוכס הראשון מוולינגטון בדרמת המלחמה הסובייטית-איטלקית "ווטרלו", בסרט השלישי בסדרת סרטי "הפנתר הוורוד" של בלייק אדוארדס, "שובו של הפנתר הורוד" ובסרט ההרפתקאות של ג'ון יוסטון האיש שרצה להיות מלך.
לאלה נוספו גם הופעות בתור הנסיך היהודי הורדוס אנטיפס בסדרה "ישו מנצרת" ובתור הבלש הספרותי שרלוק הולמס בסרט "רצח לפי פקודה", הופעה אשר זיכתה את פלאמר בפרס הג'יני.
את פרס אמי הראשון שלו קיבל פלאמר ב-1976 על תפקידו בהפקה "חלפני הכספים של ארתור היילי".
בשנות ה-80 בלט פלאמר בעיקר בהופעת אחת בדרמה "היכן שהוא בזמן".
פלאמר היה מועמד בשנית לפרס אמי ב-1983, על משחקו בסדרה "ציפורים מתות בסתר". לאחר מכן הופיע פלאמר במותחן הבדיוני של טרי גיליאם "12 קופים", בתור ד"ר גוינס העובד בבית חולים לחולי נפש בו נכלא גיבור הסרט ג'יימס קול (ברוס ויליס) ובדרמה הביוגרפית "המקור" בה גילם את מנחה הטלוויזיה המפורסם מייק ואלס. ב-1993 זכה פלאמר בפרס אמי שני על תפקידו כמספר בסדרת האנימציה "Madeline".
בשנות ה-2000 הופיע בסרטים "טרגדיה אמריקאית" ו"נפלאות התבונה" של רון הווארד, שם הופיע בתור ד"ר רוזן, הפסיכיאטר של ג'ון פורבס נאש (ראסל קרואו).
לאחר מכן הופיע בתפקידים משניים בסרטים שוברי קופות כגון "אוצר לאומי", "אלכסנדר" של אוליבר סטון בו גילם את דמותו המיתולוגית של אריסטו ו"סוריאנה" בו הופיע כדין ווייטינג, פעיל ב"תנועה לשחרור אירן".
כמו כן שיחק פלאמר בסרט הטלוויזיוני "Our Fathers", סרט שזיכה אותו במועמדות שלישית לפרס אמי.
בשנת 2006 שיחק בתפקיד סימון ויילר בדרמה הרומנטית "הבית באגם" של הבמאי אלחנדרו אגרסטי בכיכובם של סנדרה בולוק וקיאנו ריבס.
להכרה ההוליוודית שלו זכה פלאמר בשנת 2010, כשהיה מועמד לפרס אוסקר לשחקן המשנה הטוב ביותר, לפרס גלובוס הזהב, לפרס גילדת השחקנים ולפרס אינדפנדנט ספיריט על תפקידו הראשי בדרמה הביוגרפית "התחנה האחרונה".
בסרט גילם פלאמר את דמותו של הסופר הרוסי הנודע לב טולסטוי, כותב הרומן, מהחשובים ביותר בספרות העולמית, "מלחמה ושלום".
בנוסף דיבב פלאמר את דמותו של צ'ארלס מונץ בסרט האנימציה המצליח "למעלה".
ב-2011 השתתף בסרט "ביגינרס" בתפקיד האל אביו הגוסס והגאה של אוליבר (יואן מקגרגור). על תפקידו בסרט זכה בפרס גלובוס הזהב, בפרס גילדת שחקני המסך, בפרס באפט"א לשחקן הטוב ביותר בתפקיד משנה, וכן בפרס אוסקר לשחקן המשנה הטוב ביותר.

חיים אישיים

במהלך חייו פלאמר היה נשוי שלוש פעמים.
נישואיו הראשונים היו ב-1956 לשחקנית התיאטרון תמי גריימס, נישואים שנמשכו 4 שנים.
לזוג נולדה בת אחת בשם אמנדה פלאמר, שגדלה להיות שחקנית מצליחה זוכת שלושה פרסי האמי ופרס הטוני, אולם כפי שכתב באוטוביוגרפיה שלו ("In Spite of Myself") לא היו קשורים כלל כאשר הייתה ילדה.
נישואיו השניים היו לעיתונאית פטרישה לואיס בשנת 1962 ונמשכו 5 שנים.
אשתו השלישית והנוכחית משנת 1970 היא הרקדנית והשחקנית הבריטית איליין רג'ינה טיילור.